***ŠKOLSKÝ PORIADOK***

***ÚVODNÉ USTANOVENIE***

*V záujme naplnenia práva na vzdelanie škola zabezpečí vnútorný chod školy, organizáciu vyučovania a podmienky pre optimálne medziľudské vzťahy tak, aby čas strávený v škole bol optimálne efektívne využitý z hľadiska vzdelávania a aby bol aj časom príjemne stráveným rovnako žiakmi, ako aj učiteľmi.*

*Z tohto dôvodu sa ustanovuje nasledovný školský poriadok, ktorý vychádza zo zákona č. 245/2008 Z. z. o výchove a vzdelávaní /školský zákon/ a o zmene a doplnení niektorých zákonov (ďalej len „školský zákon“) a vyhlášky č. 223/2022 Z. z. o základnej škole (ďalej len „vyhláška o základnej škole“).*

***PREAMBULA***

*Naša škola je plnoorganizovaná škola. Jej súčasťou je školský klub detí, školská knižnica. Má prinášať radosť z učenia a odbúrať stresové situácie, utvárať a rozvíjať morálne povedomie žiakov s dôrazom na pozitívne mravné hodnoty, rozvíjať komunikačné zručnosti žiakov. Otvárame sa Európe, svetu a s tým súvisí aj zvýšená potreba vyučovania cudzích jazykov. Škola bude dôsledne dodržiavať Deklaráciu práv dieťaťa, Listinu základných práv a slobôd a iné platné dokumenty vo vzťahu k žiakom, k učiteľom a k ostatným zamestnancom školy.*

***Čl. 1***

***PRÁVA A POVINNOSTI ŽIAKA A JEHO ZÁKONNÉHO ZÁSTUPCU VYPLÝVAJÚCE ZO ŠKOLSKÉHO ZÁKONA***

***A VYHLÁŠKY O ZÁKLADNEJ ŠKOLE***

**I. Práva a povinnosti žiaka a jeho zákonného zástupcu**

**/****§ 144 školského zákona/**

**1. *Žiak* má právo** *na*

* *rovnoprávny prístup ku vzdelávaniu,*
* *bezplatné vzdelanie v základných školách,*
* *vzdelanie v štátnom jazyku a materinskom jazyku v rozsahu ustanovenom týmto zákonom,*
* *individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom*

*týmto zákonom,*

* *bezplatné zapožičiavanie učebníc a učebných textov na povinné vyučovacie predmety,*
* *úctu k jeho vierovyznaniu, svetonázoru, národnostnej a etnickej príslušnosti,*
* *poskytovanie poradenstva a služieb spojených s výchovou a vzdelávaním,*
* *výchovu a vzdelávanie v bezpečnom a hygienicky vyhovujúcom prostredí,*
* *organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade*

*so zásadami psychohygieny,*

* *úctu k svojej osobe a na zabezpečenie ochrany proti fyzickému, psychickému a sexuálnemu násiliu,*
* *na informácie týkajúce sa jeho osoby a jeho výchovno-vzdelávacích výsledkov,*
* *na individuálne vzdelávanie za podmienok ustanovených týmto zákonom podľa § 24.*

***2. Žiak so špeciálnymi výchovno-vzdelávacími potrebami má právo***

* *na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú.*

***3. Žiak je povinný***

* *neobmedzovať svojím konaním práva ostatných osôb zúčastňujúcich sa výchovy a vzdelávania,*
* *dodržiavať školský poriadok školy a ďalšie vnútorné predpisy školy alebo školského zariadenia,*
* *c****hrániť*** *pred poškodením* ***majetok školy*** *alebo školského zariadenia a majetok, ktorý škola alebo školské zariadenie využíva na výchovu a vzdelávanie,*
* *chrániť pred poškodením* ***učebnice, učebné texty a učebné pomôcky****, ktoré im boli bezplatne zapožičané,*
* *pravidelne sa zúčastňovať na výchove a vzdelávaní a riadne sa vzdelávať, ak tento zákon neustanovuje inak,*
* *konať tak, aby* ***neohrozoval svoje zdravie a bezpečnosť****, ako aj zdravie a bezpečnosť ďalších* ***osôb zúčastňujúcich sa na výchove a vzdelávaní****,*
* ***ctiť si ľudskú dôstojnosť*** *svojich spolužiakov a zamestnancov školy alebo školského zariadenia,*
* *rešpektovať pokyny zamestnancov školy alebo školského zariadenia, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.*

***4. Zákonný zástupca má právo***

* ***vybrať pre svoje dieťa školu alebo školské zariadenie****, ktoré poskytuje výchovu a vzdelávanie podľa tohto zákona, zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy alebo školského zariadenia možno uplatňovať v súlade s možnosťami výchovno-vzdelávacej sústavy,*
* *žiadať, aby sa v rámci výchovy a vzdelávania v škole alebo v školskom zariadení poskytovali deťom a žiakom* ***informácie a vedomosti vecne a mnohostranne,*** *v súlade so súčasným poznaním sveta a v súlade s princípmi a cieľmi výchovy a vzdelávania podľa tohto zákona,*
* ***oboznámiť sa s výchovno-vzdelávacím programom škol****y alebo školského zariadenia a* ***školským poriadkom****,*
* ***byť informovaný*** *o výchovno-vzdelávacích výsledkoch svojho dieťaťa,*
* *na poskytnutie poradenských služieb vo výchove a vzdelávaní svojho dieťaťa,*
* *zúčastňovať sa výchovy a vzdelávania po predchádzajúcom súhlase riaditeľa školy alebo školského zariadenia,*
* ***vyjadrovať sa k výchovno-vzdelávaciemu programu školy*** *alebo školského zariadenia prostredníctvom orgánov školskej samosprávy,*
* ***byť prítomný na komisionálnom preskúšaní*** *svojho dieťaťa po predchádzajúcom súhlase riaditeľa školy.*

***5. Zákonný zástupca žiaka je povinný***

* ***vytvoriť pre dieťa podmienky na prípravu, na výchovu a vzdelávanie*** *v škole a na plnenie školských povinností,*
* *dodržiavať podmienky výchovno-vzdelávacieho procesu svojho dieťaťa určené školským poriadkom,*
* *dbať na* ***sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby****,*
* ***informovať školu alebo školské zariadenie o zmene zdravotnej spôsobilosti*** *jeho dieťaťa, o jeho* ***zdravotných problémoch*** *alebo iných* ***závažných skutočnostiach****, ktoré by mohli mať vplyv na priebeh výchovy a vzdelávania,*
* *nahradiť škodu, ktorú žiak úmyselne zavinil,*
* ***prihlásiť dieťa na plnenie povinnej školskej dochádzky*** *a dbať na to, aby dieťa dochádzalo do školy pravidelne a včas, ak mu nezabezpečí inú formu vzdelávania podľa tohto zákona; dôvody neprítomnosti dieťaťa na výchove a vzdelávaní doloží dokladmi v súlade so školským poriadkom,*
* *ak sa žiak nemôže zúčastniť na výchove a vzdelávaní v škole alebo v školskom zariadení, jeho zákonný zástupca alebo zástupca zariadenia je povinný* ***oznámiť škole, bez zbytočného odkladu, dôvod jeho neprítomnosti****. Za dôvod ospravedlniteľnej neprítomnosti žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky, alebo náhle prerušenie premávky hromadných dopravných prostriedkov, mimoriadne udalosti v rodine alebo účasť žiaka na súťažiach,*
* ***ospravedlniť neprítomnosť žiaka na vyučovaní****.*

**II. Pravidlá správania žiaka**

***/§ 20 vyhlášky o základnej škole/***

* *Žiak sa musí v škole správať slušne, dbať na pokyny pedagogických zamestnancov, podľa svojich schopností sa svedomite pripravovať na vyučovanie a dodržiavať školský poriadok. Žiak sa musí* ***správať slušne aj mimo vyučovania****, a to aj počas* ***voľných dní a prázdnin*** *tak, aby neporušoval zásady spolunažívania a spoločenské normy správania.*
* *Žiak musí chodiť do školy* ***pravidelne a včas podľa rozvrhu hodín*** *a zúčastňovať sa aj činností, ktoré škola organizuje.* ***Účasť na záujmovej činnosti*** *je pre prihláseného žiaka* ***povinná****.*
* *Žiak musí byť v škole vhodne,* ***čisto a bez výstredností oblečený a upravený****.* ***Neprípustné sú vyzývavé priliehavé, priesvitné a krátke croptopy, tričká, legíny a výstredné oblečenie a líčenie. Žiak*** nemôže nosiť do školy predmety a oblečenie so symbolmi extrémizmu či násilia a ani odev s vulgárnymi nápismi v akomkoľvek jazyku.
* *Žiak musí chrániť učebnice a školské potreby, udržiavať v poriadku a v čistote svoje miesto, triedu a ostatné školské priestory, chrániť majetok pred poškodením; nosiť do školy učebnice a školské potreby podľa rozvrhu hodín a pokynov pedagogických zamestnancov.*
* ***Pred skončením vyučovania*** *žiak* ***nesmie******bez dovolenia vychádzať zo školskej budovy****; zdržiavať sa v školských priestoroch v čase mimo vyučovania môže žiak len za podmienok určených školským poriadkom.*
* *Žiak musí* ***chrániť svoje zdravie a zdravie spolužiakov****; nevykonáva činnosti, ktoré sú zdraviu škodlivé, najmä fajčenie, pitie alkoholických nápojov, požívanie zdraviu škodlivých látok.*
* ***Počas vyučovania žiak nesmie používať mobilný telefón****. Použiť ho môže iba v odôvodnených prípadoch so súhlasom vyučujúceho, triedneho učiteľa, riaditeľa alebo ním povereného zástupcu.*
* *Žiak nesmie* ***nosiť do školy predmety ohrozujúce*** *vlastné zdravie, zdravie spolužiakov a pedagogických zamestnancov.*

***Čl. 2***

***REALIZÁCIA PRÁV A POVINNOSTÍ ŽIAKOV V PODMIENKACH ZÁKLADNEJ ŠKOLY***

**I. Organizácia vyučovania**

*1. Vyučovací proces sa riadi platným rozvrhom hodín. Rozvrh hodín je povinný rešpektovať každý žiak, pedagogický pracovník a rodič.*

*2. Vyučovanie začína spravidla o 8.00 hodine / nultá hodina o 7.00 hodine/ a končí najneskôr o 16.00 hodine.*

*3. Rozvrh vyučovania:*

***7.40 hod.*** *–otvorenie budovy pre žiakov*

***7.55 hod.*** *– uzatvorenie budovy pre žiakov*

***7.55 hod.*** *až* ***08.00 hod*** *– príprava na vyučovanie*

*0. hodina* ***7. 00*** *–* ***7. 45***

*1. hodina* ***8. 00*** *–* ***8. 45***  *1. prestávka* ***8. 45*** *–* ***8. 55***

*2. hodina* ***8. 55*** *–****9. 40***  *2. prestávka* ***9. 40*** *–* ***9. 50***

*3. hodina* ***9. 50*** *–* ***10. 35***  *3. prestávka* ***10.35*** *–* ***10. 50***

*4. hodina* ***10. 50*** *–* ***11. 35*** *4. prestávka* ***11. 35*** *–* ***11. 45***

*5. hodina* ***11. 45*** *–* ***12. 30***  *5. prestávka* ***12. 30*** *–* ***12. 40***

*6. hodina* ***12. 40*** *–* ***13. 25*** *6. prestávka* ***13. 25*** *–* ***14. 00***

***14.00 hod*** *až* ***14.45 hod*** *7. hodina* ***14.45 hod*** *až* ***14.55 hod*** *7. prestávka*

***14.55 hod*** *až* ***15.40 hod*** *8. hodina*

*4. Vyučovací proces je zabezpečený v triedach, odborných učebniach a telovýchovných priestoroch.*

*5. Cez prestávky sa žiaci zdržiavajú v triedach, na chodbách /ak sa slušne správajú a rešpektujú pokyny vyučujúcich/. Návštevy žiakov v iných triedach nie sú povolené.*

*6. Počas prestávok si žiaci môžu ísť po desiatu do vestibulu v škole, ráno si môžu kúpiť mliečne výrobky.*

*7. Všetky požiadavky voči škole /potvrdenia, žiadosti,.../ si žiaci vybavujú prostredníctvom triedneho učiteľa. Do riaditeľne, zborovne a kancelárie chodia len v nevyhnutných prípadoch.*

*8. Pri hlavnom vchode do budovy školy je vrátnica, kde je každý, kto vstúpi do budovy, povinný ohlásiť sa a* ***zapísať do knihy návštev****.*

*9. Rodičia vybavujú súrne veci s triednym učiteľom* ***cez prestávky****, vážnejšie problémy riešia v čase* ***konzultačných hodín po dohode*** *s triednym učiteľom, iným vyučujúcim alebo riaditeľom školy.*

*10.* ***V priebehu vyučovania smie žiak odísť len v sprievode rodičov, po podpísaní priepustky.***

**II. Zásady správania žiakov**

***A) Oslovenie, pozdravy, komunikácia***

***Žiaci***

***1.*** *oslovujú všetkých zamestnancov školy* ***titulom pán*** *–* ***pani****, v ten istý deň zdravia len pri prvom stretnutí,*

***2. z d r a v i a v š e t k ý c h*** ***z a m e s t n a n c o v š k o l y****, a t o aj pri stretnutí mimo budovy školy,*

***3.*** *zdravia vyučujúceho na začiatku a na konci hodiny tak, že* ***vstanú****; ak príde do triedy iný vyučujúci alebo iná dospelá osoba, postavia sa; postavia sa tiež pri ich odchode,*

***4.*** *na hodinách telesnej výchovy, výtvarnej výchovy, informatiky, laboratórnych cvičení, pri písaní kontrolných prác a na pokyn vyučujúceho nezdravia,*

***5. nepoužívajú vulgárne výrazy a nebijú sa,***

***6.*** *navzájom sa* ***oslovujú krstnými menami*** */****nepoužívajú prezývky, hanlivé oslovenia****/.*

***B) Príchod žiakov do školy***

***1.*** *Žiaci prichádzajú do triedy* ***najskôr 15 a najneskôr 5 minút pred začiatkom*** *prvej vyučovacej hodiny.*

***2.*** *Žiaci, ktorí majú vyučovanie* ***nultú hodinu****, čakajú vyučujúceho* ***pred hlavným vchodom*** *do budovy školy alebo na určenom mieste; v prípade príchodu na druhú vyučovaciu hodinu sa žiaci zdržiavajú vo vestibule školy, svojím správaním nerušia chod vyučovania.*

***3.*** *Škola sa ráno* ***zatvára o 7.55 hod****.; žiak, ktorý príde po uvedenom čase, bude evidovaný v zošite neskorých príchodov a postihovaný.* ***(za 3 neskoré príchody – napomenutie TU).***

***4. Pred vstupom do školy*** *si žiaci očistia obuv a v období celého školského roka sa* ***prezujú*** *do zdravotne vyhovujúcich prezuviek.* ***Prezuvkami nemôže byť športová obuv používaná*** *na hodinách telesnej výchovy /tenisky, botasky,.../ ani prezuvky s čiernou, podlahu znečisťujúcou podrážkou.*

***5. Vrchný odev a obuv si žiaci odkladajú*** *do určených priestorov, počas vyučovania ich* ***nenosia do tried ani odborných učební****. Žiaci prichádzajú do školy vhodne a čisto oblečení, bez výstredností v úprave vlasov a zovňajšku;* ***čiapky a šiltovky sa*** *v budove školy nenosia.*

***6.*** *Do školy žiaci nechodia na kolieskových korčuliach a iných podobných prostriedkoch, ani na nich nejazdia v budove školy.*

***7.*** *Do školy je zakázané nosiť a požívať cigarety, alkohol a iné omamné látky, porušenie zákazu sa považuje za závažné porušenie školského poriadku.*

***8. Na popoludňajšie vyučovanie a krúžkovú činnosť*** *žiaci čakajú v šatni, kde si ich vyzdvihne príslušný vyučujúci; v triede čakajú žiaci len v prípade, že sa popoludňajšieho vyučovania zúčastňujú všetci žiaci triedy.*

***C) Správanie žiakov na vyučovaní***

***1.*** *K riaditeľovi školy, vyučujúcim a ostatným zamestnancom školy sa žiak správa* ***zdvorilo****, dodržiava pravidlá slušného správania.*

***2.*** *Žiak prichádza na vyučovanie a všetky školské podujatia včas, riadne pripravený, so všetkými školskými potrebami, ktoré podľa rozvrhu hodín potrebuje.* ***Veci potrebné na hodinu /vrátane žiackej knižky/ má pripravené na lavici****, ostatné veci má uložené v taške;* ***jedlo a pitie na lavicu*** *počas hodiny nepatria.*

***3.*** *Do školy žiak* ***nenosí predmety,*** *ktoré nebude potrebovať na vyučovaní, akými sú napríklad* ***mobilný telefón, cenné predmety****, digitálne hry, prenosné audio a video prehrávače, mravnosť ohrozujúce médiá, ale i predmety, ktoré ohrozujú bezpečnosť a zdravie žiaka a jeho spolužiakov****. V prípade nedodržania uvedených odporúčaní škola nenesie žiadnu právnu zodpovednosť za následné škody****. Predmety nepotrebné na vyučovanie môže žiakovi učiteľ odobrať a vráti ich len rodičom.*

***4.*** *V odborných učebniach, laboratóriách a v telocvični sa žiaci riadia prevádzkovým poriadkom učebne a pokynmi vyučujúcich.*

***5.*** *Žiak na vyučovaní sedí slušne, svedomite a aktívne pracuje, nenašepkáva, neodpisuje, nebehá po triede a neruší vyučovanie;* ***pracuje podľa pokynov vyučujúceho****.*

***6.*** *Ak chce žiak odpovedať alebo sa vyučujúceho niečo opýtať,* ***hlási sa zdvihnutím ruky.******Hovoriť bez dovolenia je prejavom neslušnosti.***

***7. Ak má žiak problém****, môže slušným spôsobom* ***požiadať učiteľa*** *o vysvetlenie a riešenie problému. Do riešenia problému sa môže* ***zapojiť cez zástupcu v školskom parlamente****. Žiak má právo riešiť problém i prostredníctvom* ***výchovného poradcu****.*

***8.*** *Žiak sedí na mieste, ktoré mu určuje* ***zasadací poriadok****.*

***9.*** *Žiak* ***na požiadanie vyučujúceho predloží žiacku knižku*** *alebo* ***zošit****.*

***10.*** *Ak sa žiak na vyučovanie nepripraví alebo nemá domácu úlohu,* ***ospravedlní sa na začiatku*** *hodiny a uvedie dôvod nepripravenosti, ktorý učiteľ môže akceptovať podľa jeho závažnosti. Ospravedlnenie počas hodiny vyučujúci akceptovať nemusí.*

***11.*** *Žiak počas neprítomnosti na vyučovaní využíva pomoc spolužiakov; ak je to potrebné, konzultuje vymeškané učivo s vyučujúcim.* ***Ospravedlnenie platí len prvý deň po absencii****; prípadne učiteľ určí, dokedy má žiak učivo dobrať.*

***12.*** *Žiaci* ***nesmú manipulovať s triednou dokumentáciou*** *(****klasifikačným záznamom, elektronickou triednou knihou).***

***13.*** *Žiak je povinný dať podpísať rodičovi známky v žiackej knižke minimálne raz do týždňa.*

***14.*** *Z bezpečnostných dôvodov* ***nie je dovolené otvárať okná****, vykláňať sa z nich a vyhadzovať rôzne predmety, šmýkať sa po zábradlí na chodbách školy.*

***15.*** *Žiak môže* ***opustiť triedu alebo určené pracovné miesto*** *len* ***so súhlasom vyučujúceho****, pred opustením triedy urobí vo svojom okolí* ***poriadok****. Odpadky patria do koša.*

***16.*** *Žiak dodržiava* ***školský poriadok aj na školských a mimoškolských akciách*** */školský výlet, exkurzia, LVVK, plavecký výcvik, škola v prírode, návšteva divadelných a filmových predstavení, iné výchovno-vzdelávacie akcie organizované školou/.*

***D) Dištančná forma vzdelávania***

*1. Vzdelávanie dištančnou formou v plnom rozsahu nahrádza prezenčnú výučbu, je povinné pre každého žiaka.*

*2. Žiaci sa dištančne vzdelávajú podľa upraveného rozvrhu, ktorý škola zverejní žiakom prostredníctvom triednych učiteľov.*

*3. Dištančné vzdelávanie a zadávanie úloh prebieha od 8.00 hod. do 13.25 hod. Pre dištančné vzdelávanie sa využívajú aj všetky doterajšie vzdelávacie portály ( EduPage a Bezkriedy).a webové sídlo. Prihlasovacie údaje žiakom odovzdá triedny učiteľ. V prípade, že  ich žiak stratí, bezodkladne o tom upovedomí triedneho učiteľa, ktorý mu tieto údaje obratom poskytne. Žiaci sú povinní každý deň kontrolovať svoju emailovú schránku, EduPage alebo Bezkriedy a sledovať aktualizácie na webovom sídla školy.*

*4. Žiak môže požiadať vyučujúceho o individuálnu konzultáciu prostredníctvom elektronickej alebo telefonickej komunikácie. Učiteľ takému žiakovi poskytne pomoc a konzultáciu v primeranom rozsahu.*

*5. Učiteľ dodržiava požiadavku primeranosti. Poskytne žiakom primeranú spätnú väzbu vo forme slovného zhodnotenia.*

*6. Podklady na hodnotenie výchovno-vzdelávacích výsledkov žiakov počas prerušeného vyučovania v škole získava učiteľ najmä z portfólia žiackych prác a rozhovormi so žiakmi. Podkladmi sú aj projekty, riešenia komplexných úloh, tematické práce, samostatné praktické práce, pracovné listy, testy a plnenie dištančných úloh spracované žiakmi počas domácej prípravy s prihliadnutím na individuálne podmienky každého žiaka.*

*7.Naďalej je venovaná starostlivosť o žiakov so ŠVVP prostredníctvom spolupráce so špeciálnou pedagogičkou.*

*8. Hodnotenie nebude prebiehať počas dištančného vzdelávania v týchto predmetoch: technika, telesná a športová výchova, hudobná výchova, výtvarná výchova, etická výchova, náboženská výchova, finančná gramotnosť, čitateľská gramotnosť.*

*9. Triedni učitelia sú povinní monitorovať stav dištančnej formy vzdelávania vo svojej triede, komunikovať, spolupracovať  s rodičmi a s ostatnými vyučujúcimi a v rámci možností riešiť problémy spoločne.*

*10. V prípade neodkladných problémov týkajúcich sa vzdelávania sú žiaci povinní kontaktovať svojho triedneho učiteľa, resp. konkrétneho vyučujúceho.*

*11. Žiaka, ktorý nereaguje na dištančné vzdelávanie, bude kontaktovať vyučujúci alebo vedenie školy, zistí príčinu nezapájania sa do dištančného vzdelávania. V prípade, že žiak nemá prístup k internetu, škola zabezpečí papierovú formu zadaných úloh a vedenie školy dohodne spôsob doručenia zadaných úloh žiakovi.*

*12. Snahou vedenia školy a všetkých učiteľov je, aby sa žiaci napriek obmedzeným podmienkam čo najviac naučili, toto sa dá dosiahnuť len dobrou vzájomnou spoluprácou so žiakmi a zákonnými zástupcami.*

***Povinnosti a správanie žiakov počas dištančného vzdelávania***

*1. Žiaci sú povinní zúčastňovať sa na dištančnom vzdelávaní, komunikovať s učiteľmi, rešpektovať ich pokyny. Sú povinní aktívne pracovať, študovať zaslané materiály, vypracovať zadania, posielať učiteľom výsledky riešení a podobne. Neúčasť na online vyučovaní musí zákonný zástupca ospravedlniť vyučujúcemu. Neprítomnosť žiaka na online vyučovaní sa zapíše do elektronickej triednej knihy.*

*2. Žiaci sa musia správať slušne a v súlade so školským poriadkom. Pre všetkých účastníkov online vzdelávania platí ochrana osobných údajov GDPR, ich porušenie je klasifikované ako priestupok s následnými sankciami.*

*3. Žiaci nesmú vyrušovať, vybavovať si osobné záležitosti so spolužiakmi, četovať, hrať hry, streamovať online vzdelávanie.*

*4.Žiaci nesmú počas dištančného vyučovania fotografovať, nahrávať, natáčať vyučujúcich, následne tieto dokumenty zverejňovať.*

*5. Na hodinu musia byť vopred pripravení (pomôcky a učebné materiály).*

*6. Funkčnosť PC techniky si žiak vyskúša ráno, pred vyučovaním. Priebeh výučby nenarúša skúšaním techniky počas vyučovania.*

*7. Za nevhodné správanie, vyrušovanie alebo porušovanie školského poriadku môže učiteľ takéhoto žiaka z vyučovania „odpojiť“. Takéto správanie vyučujúci zaznačí ako poznámku do elektronickej triednej knihy a následne bude prerokované v pedagogickej rade.*

***Povinnosti zákonného zástupcu počas dištančného vzdelávania***

*1. Zákonný zástupca žiaka sleduje a dodržiava usmernenia riaditeľa školy, triedneho učiteľa alebo vyučujúcich  prostredníctvom webového sídla školy a EduPage.*

*2. Zákonný zástupca žiaka komunikuje s triednym učiteľom, prípadne s príslušným vyučujúcim elektronickým alebo telefonickým spôsobom.*

*3. V prípade neúčasti žiaka na online vyučovaní ospravedlní jeho absenciu, ktorú musí zdôvodniť. Takisto informuje príslušného vyučujúceho a triedneho učiteľa, ak má žiak technické problémy s pripojením na internet alebo PC.*

*4. Zabezpečí podmienky pre dištančné vzdelávanie.*

*5. Nastaví dieťaťu denný režim a kontroluje jeho dodržiavanie.*

*6. Zabezpečí dohľad nad vzdelávaním dieťaťa, nad jeho prácou s domácimi úlohami a samoštúdiom, nad odovzdávaním domácich úloh, nad účasťou dieťaťa na online hodinách.*

***E) Správanie žiakov cez prestávky***

*1. Cez prestávku žiak spravidla zostáva v triede, pripraví si pomôcky na vyučovaciu hodinu, nadesiatuje sa alebo sa zdržiava v určených priestoroch.*

*2. Správa sa pokojne, umožní spolužiakom nerušene sa pripravovať na nasledujúcu hodinu. Nevyrušuje hlučným a vyzývavým správaním, nebije sa, nebehá po triede ani po chodbe, neničí školské zariadenie, nerozhadzuje odpadky po triede, ani ich nevyhadzuje z okien.*

*3. Chlapci a dievčatá sa k sebe správajú úctivo, tolerantne a tak, aby nevzbudzovali pohoršenie.*

*4. Počas prestávok môžu žiaci ísť po desiatu na prízemie do vestibulu školy.*

*5. Žiak sa zbytočne nezdržiava na toaletách, nehádže odpadky do záchodových mís, pisoárov a umývadiel, nepoškodzuje vnútorné priestory.*

*6. Po zazvonení na hodinu žiaci v tichosti očakávajú príchod vyučujúceho, do odborných učební odchádzajú výlučne v jeho sprievode. Ak sa vyučujúci nedostaví v priebehu 5 minút na vyučovanie, oznámi to týždenník vedeniu školy.*

*7. Počas voľných hodín žiak nemôže opustiť budovu školy.*

*8. V prípade mimoriadnych udalostí /bitka spolužiakov, šikanovanie, úraz,.../ je žiak povinný privolať pomoc vyučujúceho.*

***F) Odchod žiakov zo školy***

*1. Po skončení poslednej vyučovacej hodiny si každý žiak uloží svoje veci do tašky, uprace si svoje miesto a vyloží si stoličku na lavicu.*

*2. Na pokyn vyučujúceho žiaci odchádzajú v jeho sprievode disciplinovane domov, do školskej jedálne alebo do školského klubu detí. Každý si zoberie aj vrchný odev a obuv z určených priestorov, nenecháva v nich prezuvky, ani iné veci.*

*3. Týždenníci skontrolujú čistotu celej triedy, zotrú tabuľu, zatvoria okná, pozhasínajú svetlá, uzatvoria vodovodné kohútiky.*

*4. Ak majú žiaci poslednú hodinu v odbornej učebni, dajú svoju triedu pred odchodom do poriadku. Taktiež dajú do poriadku odbornú učebňu.*

*5. V školskej jedálni sa žiaci správajú podľa pokynov vyučujúceho, v tichosti sa naobedujú a zanechajú svoje miesto čisté. Pri odchode nerozhadzujú ovocie a odpadky po budove školy.*

*6. Do jedálne chodia iba žiaci prihlásení na obed a to výlučne v určenom čase /po skončení poslednej hodiny dopoludňajšieho vyučovania/.*

*7. Žiak sa po skončení vyučovania bezdôvodne nezdržiava v priestoroch školy ani v areáli školy.*

*8. Odchod žiaka zo školy pred skončením vyučovania je možný v sprievode zákonného zástupcu žiaka len na základe zákonným zástupcom podpísanej priepustky žiaka.*

***G) Povinnosti týždenníkov***

* *pred vyučovaním pripravia pomôcky,*
* *na začiatku každej vyučovacej hodiny hlásia chýbajúcich žiakov,*
* *hlásia vedeniu školy, ak do 5 minút nepríde vyučujúci na hodinu,*
* *podľa pokynov vyučujúceho prinášajú a odnášajú pomôcky,*
* *starajú sa o čistotu tabule a dohliadajú na poriadok v učebni,*
* *hlásia triednemu učiteľovi poškodenie inventára v učebni,*
* *po skončení poslednej vyučovacej hodiny spolu s vyučujúcim skontrolujú poriadok v učebni /utretá tabuľa, pozbierané papiere, vyložené stoličky, zatvorené vodovodné kohútiky, zhasnuté svetlá/.*

***H) Dochádzka do školy***

*1. Žiak dochádza do školy na vyučovanie a podujatia školy pravidelne a včas.*

*2. Vyučovanie môže žiak vymeškať len pre chorobu, vážnu udalosť v rodine a nepredvídané dopravné problémy.*

*V zásade sa nemôžu predlžovať prázdniny a víkend predčasným odcestovaním alebo neskorším pricestovaním.*

*Zúčastňovať sa na rekreačnom pobyte doma alebo v zahraničí mimo prázdnin môže žiak iba v ojedinelých prípadoch s predchádzajúcim súhlasom riaditeľa školy.*

*3. Ak žiak vymešká vyučovanie pre vopred známu príčinu, je povinný požiadať na základe písomného ospravedlnenia od rodiča o uvoľnenie z vyučovania:*

*– uvoľnenie z 1 vyučovacej hodiny povoľuje príslušný vyučujúci s vedomím triedneho učiteľa,*

*– uvoľnenie z 1 vyučovacieho dňa povoľuje triedny učiteľ,*

*– uvoľnenie z viacerých dní povoľuje riaditeľ školy na odporúčanie triedneho učiteľa a na základe písomnej žiadosti rodiča.*

*4. Ak sa žiak nezúčastní vyučovania z nepredvídaného dôvodu, rodič je povinný oznámiť triednemu učiteľovi dôvod neúčasti do 24 hodín. Telefonický kontakt je uvedený v žiackej knižke.*

*5. Rodič musí ospravedlniť každú neúčasť žiaka na vyučovaní. Ak triedny učiteľ dôvody nepovažuje za dostačujúce, vymeškané hodiny neospravedlní.*

*6. Po návrate na vyučovanie je žiak povinný bez zbytočného odkladu /najneskôr do 3 dní / predložiť triednemu učiteľovi hodnoverný doklad o príčine neprítomnosti, podpísaný rodičom /aj potvrdenie od lekára, ak nie je napísané v žiackej knižke/.*

*7. Ak žiak evidentne zámerne vymeškáva určité hodiny, vyučujúci rozhodne o ďalšom postupe v spolupráci s triednym učiteľom.*

*8. Za neospravedlnené hodiny je žiak postihnutý výchovnými opatreniami v zmysle tohto školského poriadku.*

***I) Osobitné opatrenia na používanie mobilného telefónu v škole***

***1.Žiak nesmie mobilným telefónom nahrávať, fotografovať inú osobu bez jej súhlasu, pretože by svojím konaním obmedzoval práva druhej osoby.***

*2. Žiak nemá právo* ***bez súhlasu*** *vyučujúceho* ***vytvárať obrazový alebo zvukový záznam*** *vyučovacieho procesu*

*(výkladu učiteľa, jeho prejavu... )*

*3. Žiak nesmie mať počas vyučovania a****tiež počas prestávok*** *zapnutý mobilný telefón, ani ho používať, nesmie používať prehrávače akéhokoľvek druhu.*

*4. Žiak* ***môže použiť mobilný telefón iba v odôvodnených prípadoch****,* ***vždy so súhlasom*** *vyučujúceho, triedneho učiteľa, riaditeľa školy alebo ním poverených zástupcov. Odôvodnené prípady použitia telefónu sú napr.* ***privolanie rýchlej zdravotnej pomoci, požiarnikov, rodičov, využitie smartfónov na vyučovaní, školských akciách a pod. Mobilný telefón počas vyučovania musí byť vypnutý a uložený v taške.***

*Pri porušení týchto pravidiel triedny učiteľ alebo* ***vyučujúci mobil zoberie****,* ***odovzdá na sekretariáte*** *školy, mobil bude odovzdaný zákonnému zástupcovi žiaka, pri opakovanom porušení bude žiak potrestaný zníženou známkou zo správania.*

***J) Prevencia a riešenie šikanovania žiakov školy***

***Na základe metodického usmernenia MŠ SR č. 7/2006 a smernice č. 36/2018 stanovuje riaditeľ školy nasledovné zásady pre vzájomné vzťahy a spolužitie žiakov školy:***

*– akékoľvek fyzické útoky, urážlivé prezývky, nadávky, posmech a tvrdé príkazy agresora nahlásiť triednemu učiteľovi alebo vyučujúcemu konajúcemu dozor na chodbe,*

*– je povinnosťou každého žiaka udržiavať s ostatnými žiakmi školy korektné vzťahy, –– rešpektovať osobné práva každého žiaka školy,*

*– je zakázané akýmkoľvek spôsobom obmedzovať práva ostatných spolužiakov v triede*

*Postupnosť pri prevencii a riešení šikanovania žiakov školy:*

1. *Triedny učiteľ zistí skutkovú podstatu veci v triede.*
2. *Podľa závažnosti oboznámi so skutočnosťou riaditeľa školy, výchovného poradcu školy a špeciálneho pedagóga.*
3. *V každom prípade oboznámi zákonného zástupcu.*
4. *V závažných prípadoch požiada o pomoc príslušné školské zariadenia výchovného poradenstva a prevencie, políciu, príslušný úrad práce, sociálnych vecí a rodiny.*

*Porušenie pravidiel korektného a tolerantného správania sa k spolužiakom, prejavy šikanovania budú hodnotené v správaní žiaka ako závažné porušenie vnútorného školského poriadku a agresor bude v správaní klasifikovaný zníženou známkou zo správania.*

***K) Opatrenia proti šíreniu legálnych a nelegálnych drog v školskom prostredí***

*1. Žiaci základnej školy nesmú* ***fajčiť, piť alkoholické nápoje****, používať a vdychovať* ***omamné látky a drogy, hrať o peniaze, a to aj mimo školy. Žiak nesmie používať žuvací tabak a elektronické cigarety.***

*2. Je povinnosťou každého žiaka, učiteľa, vychovávateľa i ostatných zamestnancov školy* ***informovať triedneho učiteľa o žiakovi****, ktorý fajčí, pije alkohol alebo užíva drogy v školskom prostredí i mimo neho.*

*3. Po oznámení uvedenej skutočnosti sa triedny učiteľ diskrétne porozpráva so žiakom o jeho problémoch, o príčinách užívania návykových látok, o ich škodlivosti a o dôsledkoch ich užívania. O pohovore so žiakom urobí* ***zápis do klasifikačného záznamu*** *a v nastávajúcom období venuje žiakovi zvýšenú pozornosť.* ***Oznámi*** *túto skutočnosť* ***zákonnému zástupcovi****.*

*4. Ak žiak v sledovanom období nezmení vzťah k návykovým látkam alebo je triedny učiteľ informovaný druhýkrát, triedny učiteľ na problém upozorní pred triednym kolektívom, žiakovi udelí pokarhanie triednym učiteľom a zabezpečí predvolanie žiaka pred triednu samosprávu.*

*5. Ak ani potom nedôjde ku zmene postojov žiaka, triedny učiteľ* ***predvolá rodičov******a zorganizuje spoločné stretnutie za účasti výchovnej poradkyne, koordinátorky prevencie drogovej závislosti, ZRŠ a RŠ – zasadnutie výchovnej komisie.*** *Nasleduje pokarhanie žiaka riaditeľom školy a zápis do triedneho výkazu.*

*6. Ak ani vtedy žiak nezmení správanie, triedny učiteľ zorganizuje stretnutie, na ktoré pozve oboch rodičov, koordinátorku prevencie drogových závislosti, RŠ, prípadne policajta alebo kurátora – zasadnutie výchovnej komisie. Po prešetrení skutočnosti kolektívny orgán navrhne opatrenia. Riaditeľ školy zabezpečí stretnutie s odborníkom – psychológom lekárom a o skutočnosti podá návrh na psychologické vyšetrenie. Žiakovi bude znížená známka zo správania.*

*7.* ***Povinnosťou triedneho učiteľa*** *je viesť* ***evidenciu pochvál*** *i* ***priestupkov žiakov*** *a o zistených skutočnostiach vhodnou formou informovať na triednických hodinách,* ***spôsob riešenia zaznamenávať*** *v klasifikačnom zázname alebo osobitnom zošite, pravidelne spolupracovať s rodičmi a o problémoch informovať pedagogickú radu pri riešení výchovných problémov.*

*8. Učiteľský dozor v čase prestávok bude vykonávať kontrolu priestorov školy v predmetnej veci, hlavný* ***dôraz klásť na sociálne zariadenia, priestory kotolne a skryté priestory v areáli školy****.*

*9. Pre všetkých žiakov školy organizovať dlhodobé športové súťaže, organizovať jednorazové spoločensko-kultúrne podujatia s cieľom odpútať žiakov školy od myšlienok na užívanie drog a toxikomániu.*

*10.* ***Koordinátor prevencie drogových závislostí*** *zabezpečí výstavku najnovších odborných publikácií, premietanie filmov k problematike, cyklus besied a prednášok s odborníkmi v danej oblasti.*

*11.* ***Triedni učitelia minimálne raz polročne*** *alebo aktuálne podľa potreby budú na triednických hodinách diskutovať o závislostiach najrôznejšieho druhu (drogy, patologické využívanie voľného času, príslušnosť k spoločensky nežiaducim hnutiam a pod.).*

*12. Sporadicky* ***monitorovať správanie*** *sa žiakov školy na mládežníckych verejných akciách.*

*13.* ***Rozšíriť spoluprácu školy s rodičmi*** *a školskou samosprávou o aktivity v danej oblasti, iniciovať zapájanie rodičov do aktivít školy – školské výlety, školské akcie a súťaže.*

*14. Spolupracovať so samosprávou mesta a okolitých obcí na vytváraní preventívnych stratégií a posilňovaní opatrení na znižovanie dopytu po droge v rámci regiónu.*

**III. Zabezpečovanie bezpečnosti a ochrany zdravia pri výchove a vzdelávaní**

***1.****Všetci žiaci sú so zásadami bezpečnosti a ochrany zdravia v škole preukázateľne oboznámení na začiatku školského roka triednym učiteľom.*

***2.*** *V prípadoch zvýšeného ohrozenia bezpečnosti a zdravia žiaka pri niektorých činnostiach pri vzdelávaní sú žiaci oboznámení s pokynmi na predchádzanie úrazov. Každý žiak je povinný dodržiavať všeobecné zásady bezpečnosti a ochrany zdravia a rešpektovať usmernenia učiteľov na predchádzanie úrazov.*

***3.*** *Učitelia vykonávajúci dozor svojou činnosťou zabezpečujú v škole disciplínu tak, aby sa dalo pokojne pracovať, vedú žiakov k úcte a ohľaduplnosti k spolužiakom, učiteľom aj ostatným zamestnancom školy, upozorňujú žiakov, že svojím nekultúrnym správaním obťažujú hlavne spolužiakov.*

***4.*** *Kontrolujú stav tried, cez prestávky majú prehľad, čo sa deje v triedach, na chodbách a ostatných žiakmi používaných priestoroch.*

***5.*** *Sledujú správanie žiakov, osobitne si všímajú prípadné poruchy správania (mimoriadna bujarosť, agresivita, skleslosť, apatia, fyzický a duševný stav vybočujúci z bežného normálu zodpovedajúceho danej vekovej skupine, šikanovanie a pod.).*

***6****. Kontrolujú (pozorovaním) dodržiavanie zákazu fajčenia a požívania alkoholických nápojov, nosenia, prechovávania a užívania nelegálnych drog v budovách školy a ich okolí. V prípade zistenia porušenia zákazu oznámia zistenú skutočnosť triednemu učiteľovi, výchovnej poradkyni, v závažných prípadoch aj vedeniu školy, ktoré zabezpečí príslušnú kontrolu požitia nedovolených látok (alkohol, drogy) a podnikne ďalšie potrebné kroky – požiada o vykonanie dychovej skúšky policajný orgán.*

***7****.Učitelia vykonávajúci dozor na všetkých miestach dbajú, aby žiaci boli prezutí a mali obutú zdravotne neškodnú obuv – nie trampky. Žiakom vysvetlia, že toto opatrenie slúži hlavne ich zdraviu (kožné choroby, prašnosť v triedach).*

***8.*** *Pri opakovaní rôznych priestupkov žiakov konzultujú ich s triednym učiteľom, prípadne so zástupcom.*

***9.****Učiteľ vykonáva dozor nad žiakmi v škole pred vyučovaním, po vyučovaní, v čase prestávok. Na zabezpečenie dozoru nad žiakmi sa vypracuje rozvrh dozoru, ktorý schvaľuje riaditeľ školy. Schválený rozvrh dozoru sa vyvesí na viditeľnom mieste v zborovni školy. Dozor nad žiakmi sa začína v šatniach 20 minút pred začiatkom vyučovania a na chodbách školy 15 minút pred začiatkom vyučovania, končí sa odchodom žiakov zo školy po skončení vyučovania. Pedagogickí zamestnanci vykonávajú podľa pokynu riaditeľa školy pedagogický dozor nad žiakmi aj mimo školy pri exkurziách, počas účasti žiakov na súťažiach, resp. pri ich príprave a na iných akciách organizovaných školou alebo školským zariadením. Pred začiatkom popoludňajšej krúžkovej činnosti zabezpečujú v šatniach dozor poverení nepedagogickí zamestnanci.*

***10.*** *Žiak je povinný bezodkladne informovať triedneho učiteľa, vyučujúceho, dozor konajúceho učiteľa alebo inú osobu konajúcu dozor pri činnosti organizovanou školou o vzniku úrazu alebo akéhokoľvek poškodenia zdravia vrátane drobných poranení, rovnaká je oznamovacia povinnosť aj keď je svedkom úrazu.*

***11.*** *V prípade školského úrazu žiaka je mu poskytnutá prvá pomoc. Na odborné ošetrenie sprevádza zraneného žiaka pedagogický zamestnanec školy alebo zákonný zástupca žiaka.*

***12.*** *Lekárske, stomatologické prehliadky, očkovania žiakov sa uskutočňujú v čase vyučovania len na základe informovaného súhlasu rodiča.*

*Škola venuje systematickú pozornosť dodržiavaniu zásad BOZP v škole.*

*V priebehu školského roku zabezpečuje dôslednú kontrolu vstupu do školy. Počas prevádzky školy je budova uzamknutá, odomykanie a zamykanie zabezpečuje vrátnik školy, pohyb cudzej osoby v škole je možný len za sprievodu školníka alebo zamestnanca školy.*

*Pravidelne sa sleduje vykonávanie dozoru na chodbách školy. Uskutočňujú sa pravidelné školenia BOZP pre pedagogických aj nepedagogických zamestnancov školy. Realizujú sa poučenia BOZP pre žiakov školy – všeobecné, ale aj poučenie pre prácu v laboratóriách, telocvični a odborných učebniach, v ktorých sa žiaci riadia prevádzkovým poriadkom.*

*Potvrdenie o absolvovaní  preventívnej lekárskej prehliadky zamestnanca je podmienkou pre zotrvanie v práci.*

*Pred opustením budovy školy v čase, keď pedagogický zamestnanec nemá vyučovacie povinnosti ( napr. cez voľnú hodinu), je povinný nahlásiť svoj odchod vedeniu školy a svoju neprítomnosť zaeviduje v zošite dochádzky. Vedenie školy nezodpovedá za škodu, ktorá sa stane zamestnancovi v tomto čase.*

**IV. Starostlivosť o školské zariadenie, ochrana spoločného a osobného majetku**

***1.****Jednotliví zamestnanci školy zodpovedajú za zverený inventár na základe písomného potvrdenia.*

***2.****Správca zbierok, kabinetu a knižnice sa stará o zverené pomôcky a knihy. Navrhuje riaditeľovi doplňovanie a vyraďovanie učebných pomôcok a kníh.*

***3.*** *Správca kabinetov a odborných učební navrhuje prevádzkový poriadok, zodpovedá za to, že sa dodržiava, dbá na sústavné dodržiavanie bezpečnosti a hygieny práce.*

***4****. Ďalšie práva a povinnosti súvisiace s ochranou majetku si zamestnanci plnia v zmysle pracovnej náplne, pracovného poriadku a Zákonníka práce.****5****. Žiak je povinný šetriť učebnice a školské potreby, udržiavať v poriadku a v čistote svoje miesto, triedu a iné školské priestory, chrániť majetok školy pred poškodením.*

***6****. Za zistenie zodpovednosti za škodu zodpovedá pedagogický dozor a triedny učiteľ v spolupráci s vedením školy.*

***7****. Ak žiak úmyselne poškodí zariadenie školy, triedny učiteľ informuje rodiča, resp. zákonného zástupcu žiaka, ktorý je povinný zistenú škodu uhradiť alebo odstrániť na vlastné náklady.*

***8.*** *Žiak zodpovedá za vlastné peniaze a cenné predmety (mobilný telefón, hodinky, retiazky, prstene), ktoré má pri sebe, v lavici, v školskej taške a pod.*

***Povinnosti zamestnancov v záujme BOZP****:  
  
- dodržiavať právne predpisy a stanovené pracovné postupy,  
- oznamovať svojmu nadriadenému nedostatky a poruchy, ktoré by mohli ohroziť bezpečnosť, alebo   zdravie pri práci,  
- dodržiavať určený zákaz fajčenia,  
- nepoužívať alkoholické nápoje a iné omamné látky,  
- zverené stroje, nástroje, náradie UP udržiavať v užívateľnom stave a čistote,  
- každý úraz hlásiť vedeniu školy, poskytnúť včas prvú pomoc, zapísať do knihy úrazov a vyplniť predpísané formuláre,  
- šetriť vodou a elektrickou energiou.****Zodpovednosť zamestnanca za škodu****:  
  
- zamestnanec zodpovedá organizácii za škodu, ktorú spôsobil porušením povinností pri plnení pracovných úloh,  
- za zverené hotovosti, ceniny, tovar, zásoby materiálu, za stratu nástrojov, OPP a iných predmetov, ktoré mu organizácia zverila na písomné potvrdenie.*

**V. Výchovné opatrenia**

*Výchovnými opatreniami sú pochvaly, iné ocenenia a opatrenia na posilnenie disciplíny žiakov v zmysle § 10 vyhlášky*

*č. 223/2022 o základnej škole.*

***1. Pochvala triednym učiteľom, pochvala riaditeľom školy:***

* *za výborný prospech a vzorné správanie,*
* *za úspešnú reprezentáciu školy,*
* *za nezištnú pomoc, vysoko humánny prístup k ľuďom, príkladný čin, verejné uznanie inou osobou alebo inštitúciou.*

***Pochvala riaditeľom školy bude udelená len žiakovi, ktorý nemá vážne priestupky voči školskému poriadku.***

***Opatrenie na posilnenie disciplíny žiaka*** *sa ukladá po objektívnom prešetrení za závažné alebo opakované previnenie proti školskému poriadku školy. Toto opatrenie predchádza spravidla zníženiu stupňa zo správania.*

***2. Napomenutie triednym učiteľom:***

* *za jednorazové porušenie školského poriadku.*

***3. Pokarhanie triednym učiteľom:***

* ***opakované*** *porušenie školského poriadku*
* ***5 záznamov*** *o neplnení povinností v internetovej žiackej knižke na Edupage portáli,*
* ***1*** *–* ***6 neospravedlnené hodiny****,*
* ***vulgárne vyjadrovanie****,*
* ***neslušné správanie****.*

***4. Pokarhanie riaditeľom školy:***

* *opakované porušenie školského poriadku,*
* *ďalšie* ***3 zápisy a viac o neplnení povinností*** *v internetovej žiackej knižke na Edupage portáli,*
* ***7*** *–* ***12 neospravedlnených hodín,***
* ***podvádzanie a falšovanie dokumentácie****,*
* *porušenie zákazu fajčenia v školských priestoroch a na školských akciách,*
* ***opakované vulgárne a neslušné správanie****,*
* ***úmyselné poškodenie*** *majetku školy,*
* ***úmyselné ohrozenie*** *zdravia spolužiaka,*
* ***šikanovanie,***
* ***krádež vecí žiakov****.*

***5. Znížená známka zo správania:***

*podľa závažnosti previnení sa uloží 2., 3. alebo 4. stupeň za:*

* *opakované priestupky uvedené v bode 4,*
* *záškoláctvo,* ***viac ako 12 neospravedlnených hodín,***
* *zistené užívanie alebo prechovávanie drog /vrátane alkoholu/,*
* *vandalizmus,*
* *prejavy rasovej neznášanlivosti,*
* *znemožňovanie vyučovacieho procesu a prevádzky školy,*
* *sťažovanie verejnosti na správanie žiaka a iné, zvlášť závažné priestupky.*

***Zníženej známke zo správania predchádza pohovor rodiča*** */ s riaditeľom,*

*výchovným poradcom, triednym učiteľom, prípadne ostatnými vyučujúcimi, školským psychológom, špeciálnym pedagógom/.*

***Záverečné ustanovenia***

*1. Dodržiavanie školského poriadku je záväzné pre všetkých žiakov a zamestnancov školy.*

*2.Triedny učiteľ je povinný preukázateľne oboznámiť so školským poriadkom žiakov triedy a ich zákonných zástupcov.*

*3. Za porušovanie školského poriadku nesie každý žiak osobnú zodpovednosť.*

*4.Školský poriadok je prerokovaný na 1. zasadnutí pedagogickej rady v danom školskom roku, v rade školy a v žiackom parlamente na začiatku nového školského roku.*

*5. Zmeny a doplnky školského poriadku vydáva riaditeľ školy po prerokovaní s pedagogickou radou školy.*

*RNDr. Emil Valek, PhD., riaditeľ školy*